Kembang emas

Kembang emas, kembang mas atau tahi ayam (nama botani: Tagetes erecta) ialah spesies tumbuhan berbunga dalam genus Tagetes yang tumbuh asli di Mexico, di negeri-negeri México, Michoacán, Puebla, dan Veracruz. Ia ditanam di kawasan-kawasan beriklim tropika dan sederhana pada masa kini.

Botani 
Pokok kembang emas jenis tumbuhan herba yang tumbuh tegak mencapai ketinggian 30–110 sm. Daun-daunnya jenis terbahagi seperti tulang ikan, setiap daun terdiri daripada 11 hingga 17 helai anak daun berbentuk mata lembing disusun selang-seli atau bertentangan.

Bunganya muncul dari tangkai induk yang berukuran 15 sm panjang. Setiap kuntum bunganya terdiri daripada 150–250 ranggi halus panjangnya 8–10 mm; semua ranggi ini dikelompokkan menjadi sari dalam cakera berwarna kuning, kuning limau, jingga hingga merah. Cakera-cakera kuntum ini berukuran garis pusat 5–10 sm.

Buahnya aken 7–10 mm panjang, berkulit licin atau berbulu sedikit di hujungnya.

Kegunaan

Perubatan 
Tumbuhan ini digunakan untuk membunuh parasit usus dan cacing. Ia juga boleh merawat selsema, bronkitis dan hidung tersumbat selain juga masalah sakit puan (ginekologi).

Makanan 
Kuntum bunganya boleh dimakan, ia ditambahkan pada salad. Ia juga kaya dengan karotenoid dan digunakan untuk membuat pewarna makanan.

Rujukan